Document ID: 31976D0161

19751208
Решение на Съвета
от 8 декември 1975 година
за установяване на обща процедура за създаване и постоянно актуализиране на опис на информационните източници за околната среда в Общността
(76/161/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 235 от него,
като взе предвид предложението на Комисията,
като взе предвид становището на Европейския парламент [1],
като взе предвид становището на Икономическия и социален комитет [2],
като има предвид, че програмата за действие на Европейските общности в областта на околната среда [3] предвижда изготвянето на постоянен опис на информационните източници за околната среда и неговото интегриране, като принос на Общността, в Международната справочна система (IRS) на Програмата на Организацията на обединените нации за околната среда, в други подходящи международни информационни системи и в Европейската мрежа за документация, упомената в Директива 75/200/ЕИО на Съвета от 18 март 1975 г. относно приемане на първоначален тригодишен план на Общността за действие в областта на научно-техническата информация и документация [4];
като има предвид, че този опис може да улесни достъпа на всички ползватели до съществуващите информационните източници в Общността, по-специално на тези, които отговарят за надзора, защитата и управлението на околната среда; като има предвид, че описа ще направи възможно да се определи каква координация или хармонизация на информационните източници би била желателна, да предложи създаването на нови информационни системи на базата на изискванията, които още не са покрити, и да въведе тези източници в хармонизирана европейска мрежа;
като има предвид, че такъв опис изглежда необходим, за да се постигне, в контекста на функционирането на общия пазар, една от целите на Общността в областта на защитата на околната среда и качеството на живота; като има предвид, че Договорът не предвижда изискваните правомощия за действие по този въпрос;
като има предвид, че този опис, който ще бъде публикуван от Общността под формата на опис на информационни източници за околната среда в Общността трябва да направи известни за всяка държава-членка научно-техническата информация и документационните центрове, центрове на специалисти и независимите експерти и текущите и планирани изследователски проекти;
като има предвид, че за да се изготви описът, държавите-членки трябва да изпратят на Комисията информацията, свързана с различните вътрешни информационни източници; като има предвид, че също така, следва да се установи процедура за актуализиране на описа,
ПРИЕ НАСТОЯЩОТО РЕШЕНИЕ:
Член 1
С настоящото се установява обща процедура за създаване и актуализиране на постоянен опис на информационни източници за околната среда в Общността.
Този опис включва за всяка държава-членка списък:
- на научно-технически информационни и документационни центрове и служби,
- на центрове на специалисти и независими експерти,
- на текущи или планирани изследователски проекти.
Член 2
Държавите-членки събират информацията, поискана във въпросника, определен в приложението, и изпращат информацията на Комисията по начин и във форма, съвместима с изискванията на Комисията.
Информацията се събира ежегодно, за се даде възможност списъкът да се актуализира. Тази информация ще се изпраща на Комисията не по-късно от четири месеца след края на годината, за която се отнася.
Член 3
Всяка държава-членка определя национален орган, който ще отговаря за събирането и изпращането на информацията на Комисията, посочена в членове 1 и 2, и следва да информира Комисията за това.
Член 4
Комисията разработва софтуер и методи за индексиране и кодифициране на информацията, посочена в членове 1 и 2. Тя осъществява автоматичната обработка на тази информация и предоставя на държавите-членки копие на описа на магнитна лента или на друг носител заедно с необходимия софтуер за нейното ползване.
Член 5
Комисията изпраща на Международната справочна система (IRS) на Програмата на Организацията на обединените нации за околната среда магнитна лента, съдържаща подходящата информация, с която държавите-членки желаят да снабдят тази система.
Член 6
В светлината на целия натрупан опит, списъкът от информацията представляваща настоящия опис, и методите за изготвянето на описа могат да бъдат ревизирани от Комисията в сътрудничество с компетентните национални органи, посочени в член 3, като се обърне внимание на мерките, взети от Общността за хармонизирането на описите на изследователските проекти.
Член 7
Държавите-членки изпращат информацията, изисквана във въпросника, определен в приложението за първи път в срок от три месеца от публикуването на настоящото решение в Официалнен вестник на Европейските общности.
Член 8
Адресати на настоящото решение са държавите-членки.
Съставено в Брюксел на 8 декември 1975 година.

Labels: 12
4
20